Salhuskvintetten Olkabilamo

Salhuskvintetten Olkabilamo, også kjent som bare Salhuskvintetten, var en vokalkvintett fra industristedet Salhus utenfor Bergen. Kvintetten ble dannet i 1950 av Monrad Holm Johnsen (vokal og mandolin).


== Historie ==
Monrad Holm Johnsen var opprinnelig en bergensgutt fra Sandviken som slo seg ned i Salhus i 1930-årene og ble aktiv både i mannskor og idrettslag. På slutten av 1940-tallet lagde han i forbindelse med en revy en oktett med tre kvinner og fem menn. Senere ble kvintetten oppgradert fra hobbynivå til bortimot deltidsarbeid. Kvinnene ble ikke med videre.
Navnet Salhuskvintetten «Olkabilamo» kommer av navnene til medlemmene Ole Mjelde, Karl Sjursen, Birger Martinussen, Lars Kalvik og Monrad Holm Johnsen – der de to første bokstavene i navnet ble satt sammen til delnavnet «Olkabilamo».
Gjennom hele 1950-tallet opptrådte kvintetten med svært ujevne mellomrom. De medvirket imidlertid alltid på den årlige Salhusrevyen. I 1962 framførte de en folketone fra Hardanger som Holm Johnsen hadde skrevet teksten «Singel og sand» til. Da sangen ble spilt på radio slo den an blant lytterne, og plateselskapet Norsk A/S Philips ble interessert. Rolv Wesenlund, som da var innspillingssjef i selskapet, likte det han hørte og dro til Bergen der han gav kvintetten platekontrakt. Da platen ble lansert ble kvintetten landskjente nærmest over natten.«Singel og sand» solgte mer enn 30 000 eksemplarer og lå 27 uker på VG-lista. Suksessen ble fulgt opp med mer enn 20 singler i løpet av ti år, blant annet «Gryta hennar mor» og «Da ska' bli andre boller når papen kjem heim». «Gryta hennar mor» er nok uten tvil den mest kjente av sangene deres – og platen solgte mer enn 38 000 eksemplarer.
Den siste offisielle opptredenen til gruppen var i oktober 1973, i programmet «Husker du?» med Odd Grythe som programleder. De fem medlemmene kjente at de ikke lenger var unge og spreke nok til å holde frem med å bruke all fritid på en krevende hobby. Samme år hadde gruppen solgt 160 000 plater.
Monrad Holm Johnsen fortsatte å skrive musikk for Ivar Medaas, Stanley Jacobsen og 3 Busserulls sammen med tekstforfatter Josef G. Larssen.
Salhuskvintetten hadde sporadiske opptredener også etter 1973. Den siste opptredenen var i TV-programmet Syng med oss i 1986. Et drøyt tiår senere døde det første av kvintettens medlemmer; Birger Martinussen, som gikk bort i 1997. Året etter døde Monrad Holm Johnsen, i 2000 døde Lars Kalvik, i 2017 Karl Herlof Sjursen, og i 2019 døde Ole Mjelde, som var yngstemann i kvintetten. I 2000 ga plateselskapet Tylden & Co. ut en samleplate med de beste sangene til gruppen.


== Utgivelser ==


=== Album ===
1968 – Salhuskvintetten (Philips)
1969 – Viser fra vest (Fontana)
1969 – Vi kjem att … (Philips)
1971 – Vestlandsviser (Fontana)
1971 – Viser ved vegkanten (Philips)
1977 – Dei beste frå Salhuskvintetten (Philips) samleplate
2000 – 20 beste (Tylden & Co.) samleplate


=== Singler ===
1963	– «Fiskarlåt»/«Den gong eg var ungkar»
1963	– «Jektesamba»/«Heimevernslåten»
1963	– «Alle baller hopper»/«Oppi Fjellveien»
1963	– «Singel og sand»/«Kast loss»
1964	– «Puddefjorden»/«Heimabrygg»
1965	– «Gryta hennar mor»/«Besten sette potna her»
1965	– «Vestlandsk western»/«Ei øy e' ladn me' vatn ikring»
1965	– «For flau te fri»/«Kjetta»
1965	– «Nesten som ny»/«Med hammer og leist»
1965	– «Jens og Jennys Hootenanny»/«Tobakkens velsignelse»
1966	– «Bua hans Salamon»/«Jenta og balderblomen»
1966	– «Pop-Ola»/«Songen frå utkant-Norge»
1967	– «Når papen kjem heim til jul»/«Nordsjøkatedralen»
1968	– «Stina frå Steinestø»/«Syng konemor, syng!»
1968	– «Gunnarsholmen»/«Lukkestev i kvardagsstrev»
1968	– «Kyss meg på mandag»/«Gamle Peders vintervise»
1969	– «Den så leve og har helsa»/«Lutefish'ens lovesong»
1969	– «Besta vår»/«Vestlandssommar»
1970	– «Ved den gamle grinda»/«Ja, da sa bestemora mi»
1970	– «Du kjære gamle utedo»/«Når røsslyngen blømer»
1972	– «Båtbuss-valsen»/«Ror langsmed land»


== Eksterne lenker ==
(en) Salhuskvintetten Olkabilamo på Discogs 
(no) Norsk pop- og rock leksikon, Vega Forlag, 2005/MICLEX
(no) Salhuskvintetten hos diskografi.no